MANGE SYKE: Flatåsen skole i Trondheim har elever fra 1. til 10. trinn, og er både en barne og en ungdomsskole. Bildet er fra 2008. Foto: Gorm Kallestad / SCANPIX NORGE

Mistenker stort influensautbrudd ved skole i Trondheim: 100 elever og 15 ansatte syke

100 barn og 15 ansatte er trolig smittet av influensa ved Flatåsen skole i Trondheim. – Jeg har jobbet som rektor i 23 år og har aldri opplevd noe lignende, sier rektor.

13. februar

– Vi har ingen forklaring på dette, forteller rektor Hilde Klungsøyr til VG.

De to siste dagene har fraværet på skolen, som har 830 elever, skutt i været. Spesielt hardt rammet er sjette- og åttende klasse ved skolen, som har elever fra 1. til 10. trinn.

– De holder til i to forskjellige bygg, som ikke er i nærheten av hverandre. Det eneste som kan forklare dette må være at det er voldsomt smittsomt, vi har ingen annen forklaring, sier Klungsøyr.

På 6. trinn er det normalt rundt 80 elever, her er 36 av barna syke. Det samme antall syke gjelder også for 8. trinn.

les også Disse oppfriskningsvaksinene trenger du

Avlyser arrangementer

Flatåsen skole har denne uken kulturuke, men to større konserter blir fredag avlyst grunnet det høye sykefraværet, opplyser rektoren.

– Vi forsøker å hindre at folk oppholder seg sammen i større ansamlinger enn nødvendig, sier Klungsøyr.

15 av skolens 125 ansatte er også syke, men skolen har klart å følge undervisningsplanen.

– Vi har informert foreldrene til barna ved skolen om situasjonen, forteller rektoren.

Torsdag kveld kom meldingen om at en elev ved en ungdomsskole i Skien hadde omkommet som følge av komplikasjoner ved vanlig influensa. Det har ført til flere bekymrede telefoner fra foreldre, forteller Klungsøyr.

– Har dere vurdert å stenge skolen som følge av utbruddet?

– Nei, vi har ikke gjort det, men vi råder alle foreldre, elever og ansatte å følge rådene fra smittevernoverlegen i Trondheim, svarer Klungsøyr.

Kvalme, hodepine og feber

Smittevernoverlegen i Trondheim kommune, Eli Sagvik, skriver i en pressemelding på kommunens nettsider at de mistenker influensa.

– Symptomene til mange av de som er syke er kvalme, hodepine, feber, luftveisproblemer og smerter i kroppen, forteller hun til VG.

Sagvik kan ikke huske å ha opplevd så mange smittetilfeller på en skole på en gang gjennom sine 20 år i kommunen.

Hun har følgende råd:

– Det er viktig å følge med på allmenntilstand til den syke i tillegg til feber. Ta kontakt med lege hvis tilstanden forverrer seg. Det er viktig med hvile og godt med drikke. Febernedsettende medikamenter kan brukes ved behov, opplyser Sagvik.

– Mistenker dere coronavirussmitte?

– Nei, vi mistenker ikke det, sier Sagvik.

Publisert: 13.02.20 kl. 20:20

Les også

Mer om Influensa Trondheim Barn Sykefravær